האם מתאים לך להיות עצמאי? - קריירה
AskMen Israel > כסף וביזנס > קריירה > האם מתאים לך להיות עצמאי?
מרגיש שאתה מוכן לצאת לדרך חדשה ולהיות עוסק עצמאי? הנה כמה טיפים שכדאי ליישם
נטע שמיר
אתה יודע שהבחירה להיות עצמאי תגרום למכשולים שונים, אבל הבוס שלך רודף אחריך בסיוטים, המשכורת לא מספקת אותך ואתה מרגיש שהשגרה חונקת אותך? אם אתה קורא שורות אלה, כנראה שעלתה לך בראש המחשבה לוותר על המשרה המשעממת שלך ולהפוך להיות הבוס של עצמך. אומנם תיאלץ לשנות את דפוסי החשיבה אליהם התרגלת ולסגל התנהגויות שונות ממה שחווית במהלך הקריירה, אבל אם בכל זאת תרגיש בסוף הכתבה שאתה נמנה על כל הדרישות שלפניך - תוכל ליהנות מחיים חדשים כאדם עצמאי.
חלום ילדות או מציאות?
לכולנו יש חלום סודי שנשמר עמוק במגירה הראשונה, אך מעולם לא העזנו לנקוט באמצעים שיעזרו לנו לפעול למען הגשמתו. מאז ומתמיד חלמת להקים בית ספר לקונג-פו, או אולי חשבת על סטארט-אפ חדש. לעיתים מדובר בפעילויות פשוטות ביותר שראית בהן הזדמנות כלכלית מצוינת להגדלת ההכנסות שלך. לפני הדף האישי שתיצור בפייסבוק וההתייעצות עם החברים על שם חדש לעסק שהנה, גם אתה פתחת, כדאי לברר בראש ובראשונה, האם העסק אותו החלטת להקים באמת נחשב עסק כדאי? שאל את עצמך שאלות היכולות לעזור לך למצוא את הייחודיות בעסק שלך, כגון מה יש בו שאין בעסקים אחרים? איך העסק שלי יכול להועיל לחברה? מה יגרום ללקוחות לבחור דווקא בך? בדיקה שכזו תוכל לחסוך לך הוצאת כספים מיותרת, בזבוז זמן וכמובן עוגמת נפש שעלולים להיגרם כתוצאה מפתיחת עסק בלתי כדאית.
יריית הפתיחה של כל עסק עצמאי מתחיל - מקורה בסבלנות. בתחילת התהליך אתה נמצא בתחושה של חוסר וודאות. ישנו מסע ארוך לפניך ואין לדעת מתי תוכל לקצור את הפירות, אם בכלל. נכון שחשוב לשמור על אופטימיות, אבל צריכים לדעת כיצד להתמודד עם מצבים פחות נעימים שעלולים לקרות כשתתחיל לבנות את עסק החלומות שלך. חשוב לבנות תוכנית עבודה שתסייע לך במיקוד המטרות, הרי לא ניתן לגשת ישירות למטרה הסופית; ישנן מטרות קטנות בדרך וברגע שמסיימים כל אחת מהן, נוצרת מטרה חדשה בדרך ליעד הנכסף.
אם תביט בחבריך העצמאיים, תשים לב במהרה שאת כולם מאפיינת תכונה אחת משותפת. אולי הם ידעו כיצד לנקוט בדרכים יצירתיות כשצריך, לעבוד תחת מצבי לחץ ועוד, אבל אין ספק שכולם מתאפיינים בתקשורת אישית טובה. בעלי עסק עצמאיים חייבים לדעת כיצד לעבוד עם אנשים, בין אם לקוחות חדשים שיתרשמו נכונה מהעסק או שימור הלקוחות הקיימים אשר ישתפו פעולה בפרויקטים נוספים. בנוסף, העובדים החדשים יזהו במהירה אווירה עוינת שנוצרת בעקבות יחסי אנוש בלתי נעימים או ספקים שחשובים להתקיימות הארגון. כשאתה עצמאי, אתה צריך לשנות את החשיבה שלך. אף אחד כבר לא מחויב כלפיך, אין סעיפים בנהלים ואתה לא בכיר, בדיוק כפי שהבחור שעובד איתך לא נמצא מעליך בהיררכיה. חשיבה עצמאית דורשת להתייחס לכל אדם כאל לקוח בפני עצמו.
מרגע זה ואילך, אתה יכול לשכוח מהסיטואציה המוכרת של "לבוא למשרד, לתקתק עניינים וללכת". בפתיחת עסק משלך הלמידה בלתי נפסקת. כל יום יש להתעדכן מה התחדש בשוק, מי הם השחקנים החדשים ומהם הכלים שיכולים לתרום לארגון שלך. עורר את סקרנותך בכך שתעסוק מדי יום בלשאול שאלות את המומחים בתחומך, לקרוא מאמרים מקצועיים חדשים ולגלות תשובות חדשות שיכולות לשרת אותך ואת העסק שלך. אנו חיים במציאות מאוד דינמית המשתנה מרגע לרגע, לכן יתכן שמה שעבד בשוק אתמול, כבר לא יהיה אותו הדבר היום. יש לנסות לזהות מה משתנה בעסק וכיצד השינוי הזה יכול להיות אפקטיבי בשוק עצמו.
לעצמאי יש את הגמישות לבחור באיזו שעה לקום ומתי לצאת להפסקת צהריים. הבוס לשעבר שהפציר בך רבות שלא להגיע למשרד עם כפכפים כבר לא בתמונה. מעתה והלאה אתה מחליט מהו הלבוש הראוי ביותר ומתי בכלל להתחיל להתלבש. אתה יכול לבחור את הלקוחות שלך וגם להיפרד מאלה שפחות מתאימים. זה לא נכון לומר שאין לך בוס, אתה הבוס של עצמך ולכן עליך לנקוט במשמעת עצמית גבוהה מאוד. אם לא תדאג להזיז הרים, אף אחד אחר לא יזכור לעשות זאת במקומך.
אדם שכיר אומר שהוא חולה כי נגמרו לו הימי חופש ולא נותנים לו לצאת לשלושה ימים ביוון עם אישתו. כשיש טעות, עצמאי אומר שאין לו מושג מה התקלקל, הבוס מתנצל מול הלקוח והחברה סופגת את עלות הנזקים. בעלי העסק לעומת זאת, יאלצו להתעלם מחופשה שרופא העניק, אפילו כשמדובר בחופשה לאחר אשפוז בבית החולים. הפינוקים מאחורינו, העצמאי יודע שהזמן שלא ידאג למשימות הטיפול בעסק שלו, אלה שעות שלא ניתן להשיבן.
פשרות בתקציב למשל, עלולות לגרום למפלה של העסק. בעלי עסקים מתחילים, מפחדים בדרך כלל להכניס למשוואה משקיע זר משום שחוששים לאחוזי החברה, לכן הם מחליטים לפנות לבנק לקבלת הלוואה. אותם אנשים כנראה שסומכים על הבנק בשבע עיניים ושוכחים מההלוואה, לא עורכים תוכנית כלשהי שכוללת תכנון מסודר להחזרתה ולבסוף נופלים בין הכיסאות. ניתוח מסודר ונכון של העלויות הצפויות חשוב מאוד כדי למנוע טעויות בעתיד ואף כדאי להתייעץ עם בעלי מקצוע שיעזרו לסכם את כל העלויות, גם הקטנות, שעלולות להישכח בין ההוצאות הגדולות והופכות לגדולות בעצמן.
פתיחת עסק בתחום שאיננו מוכר לבעליו עלולה לגרום לנפילתו. חשוב לפעול בסביבה מוכרת לבעלי העסק, אחרת הפעילות מתחילה מאפס ובעיות רבות שלא חשבנו עליהן עלולות לצוץ. לא מדובר בחישוב הכספי ועלויות ההקמה, אלא דווקא תכונות שליליות הקיימות בכל סוג עבודה שהיא. לדוגמה אנשים שפותחים מסעדה ואינם יודעים דבר או שניים במטבח, כאלה שבוחרים להקים בית הארחה ואינם מבינים כמה עליהם להיות סבלניים ופתוחים לארח מבקרים באופן תמידי. הכרחי ביותר שכל מקים עסק ידע לאן הוא מכניס את עצמו, כדי שלא יפיל לבסוף את כל מה שבנה בגלל חוסר תכנון מטרות ראוי ואי-תיאום ציפיות. בנוסף, כל בעל עסק צריך להכיר את קהל היעד אליו הוא צריך לפנות. אחרת, פעילות שיווק המוצר לא תיעשה כשורה והלקוחות יתפספסו ובגדול.